C 139/14

ET

Nõukogu põhjendused: nõukogu esimese lugemise seisukoht (EL) nr 2/2020 eesmärgiga võtta vastu Euroopa Parlamendi ja nõukogu määrus, millega muudetakse määrust (EÜ) nr 862/2007, mis käsitleb ühenduse rände- ja rahvusvahelise kaitse statistikat

(2020/C 139/02)

I. SISSEJUHATUS

Komisjon esitas 16. mail 2018 nõukogule Euroopa Parlamendi ja nõukogu määruse ettepaneku, millega muudetakse Euroopa Parlamendi ja nõukogu määrust (EÜ) nr 862/2007, mis käsitleb ühenduse rände- ja rahvusvahelise kaitse statistikat.

Arutelude edendamiseks algatas järgmine eesistujariik Austria 31. mail 2018 kõnealuse ettepaneku teemal kirjaliku konsulteerimise delegatsioonidega. Eesistujariigi kompromissettepaneku koostamisel arvestati nende konsultatsioonide käigus delegatsioonidelt saadud märkusi ning seda arutati nõukogu statistika töörühma 11. juuli, 3. septembri ja 26. septembri 2018. aasta koosolekutel.

Eesistujariigi muudetud kompromissettepanek, mis sisaldas mõningaid nõukogu statistika töörühma 26. septembri 2018. aasta koosolekul esitatud muudatusettepanekuid, kinnitati 18. oktoobril 2018 vaikiva nõusoleku menetluse teel. COREPER võttis 31. oktoobril 2018 vastu volitused institutsioonidevaheliste läbirääkimiste alustamiseks muudetud rändestatistika määruse üle.

Esimene kolmepoolne poliitiline kohtumine ja tehniline kohtumine toimusid Austria eesistumise ajal 2018. aasta detsembris ning pärast seda jätkas eesistujariik Rumeenia sagedaste poliitiliste ja tehniliste kohtumiste pidamist parlamendi ja komisjoniga. Muudetud rändestatistika määruse kompromissettepanek viimistleti 25. jaanuaril 2019 toimunud tehnilisel koosolekul ning see sai hiljem esialgse kinnituse 31. jaanuaril 2019 toimunud kolmepoolsel poliitilisel kohtumisel.

Eespool nimetatud kompromiss ei leidnud delegatsioonide seas siiski piisavat toetust. Seetõttu jätkas eesistujariik Rumeenia tehtud edusammude põhjal arutelusid enamiku liikmesriikide jaoks vastuvõetava kompromissi leidmiseks.

Tuginedes kodanikuvabaduste, justiits- ja siseasjade komisjoni raportile võttis parlament 16. aprillil 2019 muudetud rändestatistika määruse kohta vastu oma esimese lugemise seisukoha.

Eesistujariik Soome jätkas eesistujariik Rumeenia poolt tehtud jõupingutusi, arutades muudetud rändestatistika määrust veel 26. septembril ja 31. oktoobril 2019 toimunud nõukogu statistika töörühma koosolekutel. Eesistujariik Soome koostatud teine kompromissettepanek, mis on esitatud dokumendis 13450/19, saavutas COREPERi 20. novembri 2019. aasta koosolekul delegatsioonide laialdase toetuse.

Eespool nimetatud kompromissettepanek esitati 28. novembril 2019 toimunud kolmepoolsel poliitilisel kohtumisel ja see kinnitati esialgselt koos ühe põhjenduses 11 tehtud muudatusega.

See institutsioonidevaheliste läbirääkimiste tulemusel saavutatud kompromiss, mis on esitatud dokumendis 13193/19, edastati 28. novembril 2019 nõukogu statistika töörühmale ja sai delegatsioonide suure enamuse toetuse. COREPER kinnitas 4. detsembril 2019 dokumendis 13193/19 esitatud muudetud rändestatistika määruse suhtes saavutatud kokkuleppe.

Euroopa Parlamendi kodanikuvabaduste, justiits- ja siseasjade komisjon korraldas oma 9. detsembri 2019. aasta koosolekul hääletuse kolmepoolsel kohtumisel kokku lepitud teksti üle. Seejärel sai alaliste esindajate komitee eesistuja nimetatud parlamendikomisjoni esimehelt kirja, milles viimane märkis, et soovitab kodanikuvabaduste, justiits- ja siseasjade komisjonil ning täiskogul ilma muudatusteta heaks kiita kolmepoolsel kohtumisel saavutatud kokkuleppe pärast selle teksti õiguskeelelist viimistlemist. Kiri sisaldas ka muudetud rändestatistika määruse teksti (dok 15174/2/19 REV 2).

Nõukogu saavutas 27. jaanuaril 2020 muudetud rändestatistika määruse suhtes poliitilise kokkuleppe (dok 15244/1/19 REV 1 + COR 1). Seejärel viimistlesid määruse teksti õiguskeeleeksperdid.

II. EESMÄRK

Usaldusväärne, asjakohane ja õigeaegne statistika on poliitika kujundamiseks esmatähtis. Käesoleva muudetud määruse eesmärk on tagada, et niisugune statistika oleks rände ja rahvusvahelise kaitse valdkonnas kättesaadav, ning toetada seeläbi Euroopa rände tegevuskava.

III. NÕUKOGU ESIMESE LUGEMISE SEISUKOHA ANALÜÜS

Kokkuleppe saavutamiseks tuli põhjalikult arutada mitmeid muudetud rändestatistika määruse aspekte, näiteks: teatavad andmete kogumise puhul kasutatavad mõisted, uued andmed, mida tuleks koguda, vahetu andmekogumise puhul tehtavad erandid, uute andmekogumisviiside rahastamine ning delegeeritud õigusaktide / rakendusaktide kasutamine.

Mõisted

Parlament soovitas muuta teatavaid andmete kogumise puhul kasutatavaid mõisteid ning kasutada mõistete „illegal migration“ („ebaseaduslik ränne“) ja „sex“ („sugu“) asemel mõisteid „irregular migration“ (eesti keeles samuti „ebaseaduslik ränne“) ja „gender“ (eesti keeles samuti „sugu“). Nõukogu soovis jätkata praeguste mõistete kasutamist. Sellist muudatust ei olnud komisjoni ettepanekus muudetud rändestatistika määruse kohta ning pärast mõningaid arutelusid nõustus parlament jätkama mõistete „illegal migration“ ja „sex“ kasutamist andmete kogumise puhul, rõhutades samal ajal vajadust kasutada õiget ja mittediskrimineerivat terminoloogiat.

Uued andmekogumisviisid

Esialgses komisjoni ettepanekus muudetud rändestatistika määruse kohta soovitati ajakohastada rändestatistikat käsitlevat 2007. aasta määrust, tehes selles mõned muudatused, mis puudutavad andmete kogumist rahvusvahelise kaitse, ebaseaduslikult riigis viibivate kolmandate riikide kodanike tagasisaatmise, ümberasustamise ning elamislubade kohta.

Paljude selliste uute muutujate ja jaotuste kohta on juba vabatahtlikult kogutud teavet ning komisjon soovis esitada õigusliku aluse selliste uute andmete kohustuslikuks kogumiseks.

Parlament esitas muudetud rändestatistika määruse kohta kokku 91 muudatusettepanekut. Neist 55 muudatusettepanekut esitati selleks, et suurendada kohustuslikku andmekogumist ning hakata koguma komisjoni ettepanekutega võrreldes veelgi rohkem uusi andmeid (uued muutujad ja uued jaotused) nii rahvusvahelise kaitse, elamislubade ja tagasisaatmise kui ka rahvusvahelise rände ning ebaseadusliku riiki sisenemise ja riigis viibimise ennetamise kohta, mille puhul esialgses komisjoni ettepanekus ei olnud ajakohastamist ette nähtud.

Kuna sellega muudetud määruse kohaldamisala märkimisväärselt laieneks, soovitas nõukogu võtta kasutusele prooviuuringute kontseptsiooni, nii et väljapakutud uute muutujate ja jaotuste teostatavust katsetataks kõigepealt prooviuuringute kaudu, selle asemel, et alustada kohe andmete kogumist, ning uusi andmeid saaks koguda üksnes prooviuuringute positiivsete tulemuste korral.

Pingeliste läbirääkimiste tulemusel lisati osa parlamendi poolt soovitud uutest andmekogumisviisidest vahetute andmekogumisviiside hulka, osa jäeti välja (eelkõige niisugused andmekogumisviisid, mis ei pruugi anda märkimisväärseid või kasulikke tulemusi) ning osasid andmekogumisviise katsetatakse kõigepealt prooviuuringute käigus.

Erandid

Nõukogu soovis, et juhul, kui muudetud rändestatistika määruse rakendamine nõuab liikmesriigi statistikasüsteemi märkimisväärset kohandamist, oleks muudetud määruses ette nähtud võimalus teha põhjendatud juhtudel ja piiratud ajavahemikuks erandeid. Nõukogu märkis, et niisugused märkimisväärsed kohandused võivad tuleneda eelkõige vajadusest parandada ajakohasust, kohandada andmekogumisviise, sealhulgas juurdepääsu haldusallikatele, või töötada välja uusi vahendeid andmete koostamiseks. Parlament nõustus sellise sätte lisamisega muudetud määrusesse ning sellega, et niisugust erandit saaks teha komisjonile esitatud taotluse alusel kuni kolmeks aastaks, võimalusega seda pikendada veel kahe aasta võrra.

Rahastamine

Võttes arvesse, et uute andmekogumisviiside tõttu määruse kohaldamisala märkimisväärselt laieneb, palus nõukogu lisada liikmesriikide jaoks täiendava kaitsemeetmena uue artikli rahastamise kohta, tagamaks et liikmesriigid võivad saada muudetud rändestatistika määruse rakendamiseks ELi rahalist toetust. Parlament oli nõus lisama sellise kaitsemeetme, mille kohaselt oleks liikmesriikidel võimalik saada ELi toetust nii statistika jaoks uute meetodite väljatöötamiseks (sealhulgas osalemiseks prooviuuringutes) kui ka uute andmekogumisviiside arendamiseks ja/või rakendamiseks.

Delegeeritud õigusaktid / rakendusaktid

Nõukogu nõustus komisjoni ettepanekuga, mille kohaselt tuleks muudetud rändestatistika määruse puhul anda komisjonile volitused rakendusaktide kaudu, samal ajal kui parlament soovitas kasutada mõistete ajakohastamiseks, jaotuste kindlaksmääramiseks ning täpsust ja kvaliteedistandardeid käsitlevate normide kehtestamiseks delegeeritud õigusakte. Läbirääkimiste käigus lepiti kokku, et mõistete muutmiseks ei ole volituste andmine vajalik, mistõttu võib muudetud määruse raames kasutada rakendusakte volituste delegeerimiseks, sealhulgas jaotuste kindlaksmääramiseks.

IV. KOKKUVÕTE

Nõukogu esimese lugemise seisukoht kajastab kompromissi, milleni jõuti nõukogu ja Euroopa Parlamendi vahelistel läbirääkimistel, mille läbiviimist toetas komisjon. Kui muudetud rändestatistika määrus vastu võetakse, aitab see parandada ja laiendada praeguseid andmekogumisviise rände valdkonnas. Tänu sellele kogutakse rahvusvahelise kaitse, elamislubade, ebaseadusliku riiki sisenemise ja riigis viibimise ennetamise ning ebaseaduslikult riigis viibivate kolmandate riikide kodanike tagasisaatmise kohta rohkem andmeid. Määrus annab samuti võimaluse katsetada prooviuuringute kaudu veelgi kindlamate andmekogumisviiside teostatavust selles valdkonnas ning aitab seeläbi rakendada Euroopa rände tegevuskava.